Visoka policijska škola ponovno će pokrenuti postupak oduzimanja stručnog naziva Milijanu Brkiću, poručili su danas iz MUP-a.

Time se komplicira situacija imenovanja Milijana Brkića ministrom branitelja.

Podsjetimo, jučer su iz Mosta poručili kako će podržati imenovanje Brkića za ministra branitelja, ali i kako očekuju da Brkić sam odstupi s tog mjesta ako se pokaže da su tvrdnje o njegovu falsificiranju diplomskog rada istinite.

Odgovor koji smo dobili iz MUP-a prenosimo u cijelosti:

– Dana 18. ožujka 2014. godine Visoka policijska škola donijela je odluke o oduzimanju stručnih naziva za 19 osoba za koje je u provedenom postupku utvrđeno da su u znatnom dijelu ili u cijelosti plagirali diplomske, završne ili specijalističke radove na studijskim programima Visoke policijske škole, a čijom su izradom i obranom stekli odgovarajuće stručne nazive.

Protiv dvojice nastavnika Visoke policijske škole, koji su kao mentori propustili voditi i usmjeravati studente prilikom izrade radova te dopustili da radovi budu obranjeni iako su znali i morali znati da su radovi prepisani iz ranijih radova pod njihovim mentorstvom, sukladno odredbama Zakona o policiji pokrenuti su disciplinski postupci zbog teže povrede službene dužnosti. U provedenom disciplinskom postupku utvrđena je njihova odgovornost te je jednom nastavniku izrečena disciplinska kazna prestanka državne službe, a drugom uvjetna kazna prestanka državne službe uz rok kušnje od 10 mjeseci te je premješten na drugo radno mjesto.

Protiv odluka Visoke policijske škole osam osoba podnijelo je tužbe nadležnim upravnim sudovima. Do sada je Visoka policijska škola zaprimila dvije presude Upravnog suda u Zagrebu, presudu Upravnog suda u Rijeci te dvije presude Visokog upravnog suda.

U predmetu Milijana Brkića Upravni sud u Zagrebu poništio je odluku Visoke policijske škole, a u obrazloženju presude naveo da su, s obzirom na činjenicu da je tužitelj 70 posto svog diplomskog rada prepisao iz ranijeg diplomskog rada, ispunjeni uvjeti da Visoka policijska škola ponovno pokrene postupak oduzimanja stručnog naziva tužitelja i provede ga sukladno procesnim pravilima koja su sada na snazi. Visoka policijska škola žalila se protiv presude Upravnog suda u Zagrebu. Presudom Visokog upravnog suda Republike Hrvatske potvrđena je presuda Upravnog suda u Zagrebu.

Visoka policijska škola planira pokrenuti novi postupak oduzimanja stručnih naziva Milijanu Brkiću kao i osobama za koje su zaprimljene sudske presude. Novi postupak bit će proveden prema odredbama Pravilnika o postupku oduzimanja stručnog ili akademskog naziva ili stupnja koji je stupio na snagu 29. siječnja 2014. godine – stoji u odgovoru MUP-a.

>> Razgovarat ću s Milijanom Brkićem. Za Lozančića nisam imao vremena, nadam se ovaj tjedan naći...